SL Uradni list Evropske unije C 148/21

Objava vloge na podlagi člena 6(2) Uredbe (ES) št. 510/2006 o zaščiti geografskih označb in označb porekla za kmetijske proizvode in živila

(2006/C 148/07)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

Vloga za registracijo po členu 5 in členu 17(2)

„COLIFLOR DE CALAHORRA“

ES št.: ES/0268/15.1.2003

ZOP ( ) ZGO ( X )

Ta povzetek je informativne narave. Vsi zainteresirani se lahko s celotno specifikacijo seznanijo pri nacionalnih organih, navedenih v oddelku 1, ali pri Evropski komisiji (1).

1. Pristojna služba države članice:

Naziv: Subdirección General de Sistemas de Calidad Diferenciada — Dirección General de Alimentación — Secretaría General de Agricultura y Alimentación del Ministerio de Agricultura, Pesca y Alimentación de España Naslov: Infanta Isabel, 1/E-28071 Madrid Tel.: (34-91) 347 53 94 Telefaks: (34-91) 347 54 10 E-naslov: sgcaproagro@mapya.es

2. Vlagatelj:

Naziv: Asociación Profesional de Productores y Comercializadores de Coliflor Naslov: C/Doctor Fleming, 12 — 1o Calahorra (La Rioja) Tel.: (34-941) 14 77 21 Telefaks: – E-naslov: – Sestava: Proizvajalci/predelovalci ( X ) drugi ( )

3. Vrsta proizvoda:

Skupina 1.6 – Cvetača

4. Specifikacija (povzetek zahtev iz člena 4(2))

4.1 Ime: „Coliflor de Calahorra“

4.2 Opis:

1. Cvetača iz zaščitene geografske označbe „Coliflor de Calahorra“, je socvetje iz družine Brassica oleracea L. Convar. Botrytis (L) Alef sorte Botrytis in izvira iz hibridov Nautilus, Castelgrand, Arbond, Pierrot, Armetta, Fargo, Belot, Scaler, Mayfair, Daydrean, Arthur, RS-91013, Dunkl, Fortrose, Jerome, Matra, Tucson, Aviso, Cafano, Admirable, Imola, Serrano, Nomad, Midar, 5090, Kerjo, Eclipse, Kimball, Astral, Regata, RS-84299, Arven in Astoria, kategorij „ekstra“ in „I“, ter je v svežem stanju namenjena potrošniku, z izjemo cvetače, ki je namenjena industrijski predelavi. Razločevalne značilnosti cvetače, zajete pod to zaščiteno geografsko označbo, so njena svežost, kompaktnost, barva in oblika, ki ni zrnata in ima indeks kompaktnosti več kot 0,5.

2. Večina rastlin, ki so na tržišču Avtonomne skupnosti La Rioje, so hibridi, saj se na ta način doseže večja kakovost, homogenost, odpornost proti boleznim, večji pridelek in prilagodljivost. Primerne talne in podnebne razmere zaščitenega območja omogočajo kombinacijo sort različnih ciklusov, s čimer se omogočijo postopna proizvodnja in višje cene kot posledica manjše ponudbe in večjega povpraševanja. Letno je mogoče vključiti tiste sorte, za katere je bilo s preskusi dokazano, da se nahajajo v okviru zahtevanih parametrov kakovosti. Razširitev bo opravljena na predhodno zahtevo Asociación Profesional de Productores y Comercializadores de Coliflor, po pozitivnem tehničnem poročilu ICAR in končni odobritvi Consejo de Coordinación.

4.3 Geografsko območje: Območje pridelave ustreza območju konzerviranja, predelave in pakiranja, z namenom ohranjanja kakovosti in zagotavljanja sledljivosti in inšpekcijskega nadzora. Zajema okraje Aguilar de río Alhama, Aldeanueva de Ebro, Alfaro, Arnedo, Autol, Calahorra, Cervera de río Alhama, Pradejón, Quel in Rincón de Soto, občine, ki spadajo v okraj Rioja Baja ter občino Alcandre v okraju Rioja Media; razmejitev temelji na podnebnih, talnih in kulturnih dejavnikih.

4.4 Dokazilo o poreklu: Podjetja, ki pridelujejo, embalirajo in tržijo cvetačo in želijo pridobiti geografsko označbo, morajo biti vpisani v ustrezne registre in morajo pridelovati cvetačo iz sort hibridov Nautilus, Castelgrand, Arbond, Pierrot, Armetta, Fargo, Belot, Scaler, Mayfair, Daydrean, Arthur, RS-91013, Dunkl, Fortrose, Jerome, Matra, Tucson, Aviso, Cafano, Admirable, Imola, Serrano, Nomad, Midar, 5090, Kerjo, Eclipse, Kimball, Astral, Regata, RS-84299, Arven in Astoria, ki jih za posamezno gospodarsko leto priporočijo strokovnjaki „Asociación Profesional de Productores y Comercializadores de Coliflor“ (Strokovno združenje pridelovalcev in trgovcev s cvetačo).

Podjetja, ki pridelujejo, embalirajo in tržijo cvetačo, so pod nadzorom strokovnjakov in strokovnega združenja, da zagotovljajo skladnost s specifikacijo.

ICAR (Inštitut za kakovost v La Roji ) izvaja zunanji nadzor, ki na objektiven in nepristranski način zagotavlja, da cvetača zajeta pod označbo izpolnjuje zahteve predpisov in specifikacije. Če bodo zunanje kontrole zadovoljive, bo ICAR nadaljeval s postopkom certifikacije proizvoda.

Vzorci, ki jih bodo vzeli za analizo tistih parametrov, ki jih zahtevajo organi notranjega in zunanjega nadzora, se bodo analizirali izključno v laboratorijih, akreditiranih po EN-45001.

Vsak pridelovalec, podjetje za embaliranje in trženje zaprosi „Asociación“ (Združenje) za vpis v načrt za nadzorovanje, ICAR pa ga oceni po revizijskem registru. Če zainteresirano podjetje izpolnjuje zahteve, ostane vpisano v ustreznem registru Združenja, ki je zadolženo za njegovo posodabljanje. Pozneje ga ICAR oceni po revizorskem načrtu, po katerem se izda poročilo, ki ga ovrednoti Združenje. Če je odločitev pozitivna, se odobri certificiranje proizvoda, s čimer se zagotovi, da bo z zaščiteno geografsko označbo na tržišče prispela zgolj cvetača, ki je vse postopke in preskuse uspešno opravila.

Svet za koordinacijo bo nadzoroval nepristranskost Združenja, sestavljali pa ga bodo predstavniki tega združenja in Sveta za kmetijstvo, živinorejo in razvoj podeželja regije La Rioje.

Sledljivost proizvoda zagotavlja njegova identifikacija v vsaki od stopenj pridelave, embaliranja, predelave, konzerviranja, skladiščenja in trženja.

Nalepke, s katerimi je izdelek označen, so oštevilčene, tako da je mogoče preveriti, ali je število porabljenih nalepk skladno s številom odposlanih certificiranih proizvodov, hkrati pa na ta način ni možno, da bi se z logotipom označbe porekla etiketirala cvetača, ki ni upravičena do nje.

Dejavniki, s katerimi se preverja ali cvetača izvira iz določenega geografskega območja, so:

Značilnosti cvetače

Nadzor in postopek certificiranja, ki zagotavljata sledljivost in izvor

Priprava, pakiranje in konzerviranje poteka na geografskem območju in v centrih, ki so vpisani v registrih, da se ohranita kakovost in sledljivost ter zagotovi nadzor.

4.5 Metoda pridobivanja: Sajenje se opravi, ko ima rastlina dva do štiri prave liste, in sledi na razdalji 0,40 X 0,80 m v primeru ranih sort in 0,40 X 0,90 m pri poznih sortah, z naknadnim zalivanjem, da se dobro ukorenini.

Pri upravljanju z zemljo, namakanju in obvladovanju škodljivih organizmov in bolezni se uporabljajo vsakič najustreznejše tehnike in postopki.

Spravilo pridelka poteka ročno s kar največjo previdnostjo in hitrostjo, ko je socvetje popolnoma oblikovano in prekrito z notranjimi listi, izbira pa se po velikosti in stopnji kompaktnosti, s čimer se zagotovi največ možnosti za obstojnost in kakovost. Obdelovalna površina se prečka tolikokrat, kolikor je potrebno, čas dostave v ustrezno skladišče pa ne presega dvanajst ur.

Priprava pred dostavo v skladišče poteka na polju in zajema čiščenje, obrezovanje listov, klasifikacijo in pakiranje. V skladišču takoj sledi hlajenje, da se odstrani t.i. toplota polja. Priprava, pakiranje in konzerviranje poteka na geografskem območju in v centrih, ki so evidentirani v registrih, tako da se ohranita kakovost in sledljivost ter zagotovi nadzor.

Pakira se v zaboje v eni sami plasti, tako da se izdelki, enotni glede na izvor, sorto, kakovost, barvo in velikost, ne premikajo. Priprava, pakiranje in konzerviranje poteka na geografskem območju in v centrih, ki so vpisani v registre, tako da se ohranita kakovost in sledljivost ter zagotovi nadzor.

Shranjevanje poteka v hladilnicah z nizko temperaturo (ki ne pade pod ničlo) in visoko relativno vlažnostjo. Cvetačo je treba hraniti ločeno od druge zelenjave in sadja. Priprava, pakiranje in konzerviranje poteka na geografskem območju in v centrih, ki so vpisani v registrih, tako da se ohranita kakovost in sledljivost ter zagotovi nadzor.

4.6 Povezava: Zgodovinska povezava: iz „Diccionario Geográfico – Estadístico – Histórico de Espańa“, avtorja Madoze iz leta 1846, je razvidno, da se v Calahorri že od nekdaj prideluje cvetača visoke kakovosti. V zvezku o La Rioji na strani 59, posvečeni mestni občini Calahorri, pravi: „Glavni proizvodi te dežele so olje, vino in žita. Poleg tega se prideluje okusna zelenjava, krompir, sadje in zelenjava; zelo hvaljene so višnje in cvetača, itd“.

V zadnjih tridesetih letih je cvetača iz La Rioje zasedla pomembno mesto na španskem tržišču in je ena izmed poljščin, ki so uspele obdržati stalno raven pridelovalne površine in proizvodnje ter je tako v Španiji s 25 % na prvem mestu v obeh primerih. La Rioja je tudi glavna španska regija v trženju cvetače, saj se tukaj neuradno določajo cene tega izdelka za druga pridelovalna območja.

Naravni dejavniki: cvetača je poljščina, ki je zelo odvisna od podnebja, tako da za svoj optimalni razvoj potrebuje blage temperature in visoko relativno vlažnost.

Za področje pridelovanja cvetače v La Rioji so značilna dolga poletja, blage zime, zavetje pred močnimi vetrovi, saj je to dolina med gorami, in visoka relativna vlažnost, ki je posledica vpliva rek Ebro in Cidacos.

Zmerne poletne temperature brez nenadnih sprememb sovpadajo z zgodnjo fazo rasti cvetače in omogočajo rastlinam dobro koreninjenje. V jeseni in pozimi najprej požene socvetje, za tem se razvije glava in zaradi temperatur, ki postopno padajo, je razvoj cvetače postopen, zato je čvrsta in bela, to pa so značilnosti, ki označujejo kakovost in sloves cvetače iz La Rioje.

Zemlja območja, kjer se prideluje cvetača, je naplavljena, globoka, rodovitna, z dobro drenažo, s pH vrednostjo med 5,5 in 8,2, z deležem organske snovi več kot 1,2 % in vsebnostjo fosforja 20–30 p.p.m., kalija 200–250 p.p.m. ter zadostno količino apna in žvepla. Te značilnosti so idealne za to vrtnino, ki lahko črpa potrebna hranila, kar ji omogoči ritem rasti, ki neposredno določa njeno kakovost.

Človeški dejavniki: Kmetje s tega območja že dolgo poznajo način pridelave te vrtnine in vedo, da je najobčutljivejša faza spravilo, saj zahteva posebno pozornost pri rezanju v optimalnem trenutku, ko cvetača doseže primerno velikost, kompaktnost in kakovost.

Prav tako je za območje pomembna povezava tega vlažnega območja s komercialno strukturo, ki jo sestavljajo skladišča, zadruge in pridelovalne organizacije, ki imajo vsi visoko stopnjo izkušenj in poznavanja tržišča, kajti za dobro ponudbo je najbolje povečati kakovost in zmanjšati sezonsko odvisnost ter s tem doseči znatno ustvarjanje vrednosti izdelka.

Cvetača, pridelana v La Rioji, slovi po svoji izredni kakovosti, doseženi tako zaradi talnih in podnebnih razmer, posebno primernih za to vrtnino, kot tudi obsežnega znanja, ki ga imajo o tej kulturi poljedelci s tega območja.

4.7 Nadzorni organ:

Naziv: Instituto de Calidad de La Rioja Naslov: Avd. de La Paz, 8-10, E-26071 Logroño (La Rioja) Tel.: (34-941) 29 16 00 Telefaks: (34-941) 29 16 02 E-naslov: –

4.8 Označevanje: Na vseh nalepkah mora biti zaščitena geografska označba „Coliflor de Calahorra“ skupaj z logotipom.

4.9 Nacionalne zahteve: Nacionalni predpisi, ki zadevajo označbe porekla, zajete v tej specifikaciji, so:

Zakon o ekologiji št. 3/1982 z dne 9. junija 1982, Zakon o avtonomiji skupnosti La Rioja (kakor je vil spremenjen z zakonoma o ekologiji št. 3/1994 z dne 24. marca 1994 in 2/1999 z dne 7. januarja 1999);

Zakon št. 3/1995 z dne 8. marca 1995, Pravni sistem, ki ureja delovanje vlade in javne uprave avtonomne skupnosti La Rioja;

Zakon št. 30/1992 z dne 26. novembra 1992. Pravni sistem, ki ureja delovanje javne uprave in izvjanje splošnega upravnega postopka;

Odredba z dne 25. januarja 1994 o določitvi korelacije med špansko zakonodajo in Uredbo (EGS) št. 2081/92 o zaščiti geografskih označb in označb porekla za kmetijske proizvode in živila;

Kraljeva uredba št. 1643/1999 z dne 22. oktobra 1999, ki ureja postopek za oddajo vlog za vpis v register zaščitenih označb porekla in zaščitenih geografskih oznak Skupnosti.

(1) Evropska komisija, Generalni direktorat za kmetijstvo in razvoj podeželja, Enota za politiko kakovosti kmetijskih proizvodov, B-1049 Bruselj.